《山蔬》
宋代·释文珦

山蔬有真味，肉食者不知。
老我於空林，自爱园中葵。
种莳举有法，采撷初无时。
置之折脚铛，燎以枯松枝。
芼之以姜桂，是乃性所宜。
嗜此心成癖，自觉甘始饴。
既足果吾腹，何用五鼎为。
众欲不干虑，出处常委蛇。
笑傲泉石间，万象皆吾诗。
我已自忘我，人知我为谁。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。